Redacció, Collblanc-Torrassa	| Actualitzat el 16 abril 2018 a les 10:03
Si al novembre el Ple donava llum verda al planejament urbanístic que permetia la construcció d’una residència per a estudiants al carrer Doctor Ferran i Clua, ara la comissió Territorial d’Urbanisme de l’àmbit metropolità –depenent de la Generalitat– l’ha suspès a falta que l’Ajuntament faci canvis en el projecte.
Entre altres, la comissió reclama limitar l’alçada reguladora màxima de l’edificació o modificar de manera puntual el Pla General Metropolità (PGM) per admetre l’ús residencial en la modalitat de residència d’estudiants “com a ús complementari del de principal, que és equipament docent”.
És per aquesta raó que el consistori ha fet un requeriment previ al recurs contenciós-administratiu contra la resolució de la comissió de Territori. Fonts municipals expliquen a Línia l’H que estan a l’espera que la Generalitat accepti totalment o parcial les modificacions que han presentat al pla. En cas que no les acceptés, les mateixes fonts deixen oberta la possibilitat de presentar el contenciós.
Qui ha criticat aquest moviment del govern municipal ha estat la CUP, que considera “molt qüestionable” posar a disposició “d’interessos privats de tercers els serveis jurídics de l’Ajuntament”. A més, els cupaires lamenten que el PSC “obre les portes de l’administració local a les inversions privades sense cap anàlisi de la repercussió per a les seves veïnes”. La posada en marxa d’aquesta residència contribuiria, sosté la CUP, al “fort procés de gentrificació que està patint el barri de Collblanc”, on “la pujada de preus del lloguer i l’arribada de negocis turístics o basats en l’allotjament estan expulsant les veïnes de casa seva”, afegeixen.
La residència The Loft Town, diu la CUP, està lligada a “l’elitista” Universitat Internacional de Catalunya, “amb vincles amb l’Opus Dei”. Els impulsors preveien obrir-la el juliol del 2019.